ΓΡΑΠΤΗ ΕΡΩΤΗΣΗ P-3725/98

υποβολή: Carlos Carnero González (GUE/NGL) προς την Επιτροπή

(25 Νοεμβρίου 1998)

Θέμα: Παραμονή της Αυτόνομης Κοινότητας της Κανταβρικής (Ισπανία) στον στόχο 1 των Διαρθρωτικών Ταμείων

Σε διάφορα ισπανικά μέσα μαζικής επικοινωνίας δημοσιεύθηκαν αυτές τις μέρες τα στοιχεία του Eurostat σχετικά με το μέσο εισόδημα των ευρωπαικών περιφερειών κατά την τριετία 1994-1996. Από τα στοιχεία αυτά συνάγεται ότι η Αυτόνομη Κοινότητα της Κανταβρικής τοποθετείται, κατά ολίγα εκατοστά της μονάδος, άνω του 75 % του μέσου κοινοτικού όρου.

Συνεπεία των ανωτέρω, η ισπανική κυβέρνηση και οι περιφερειακές αρχές της Κανταβρικής εδήλωσαν, σύμφωνα με τα δημοσιεύματα διάφορων εφημερίδων, ότι η περιφέρεια αυτή θα εξαιρείτο του στόχου 1 κατά τη νέα περίοδο προγραμματισμού των Διαρθρωτικών Ταμείων.

Θεωρεί η Επιτροπή, βάσει των ανωτέρω, ότι οι προαναφερθείσες πολιτικές ερμηνείες έχουν κάποια βάση;

Εάν ναι, δεν εκτιμά η Επιτροπή ότι, κατά την παρούσα στιγμή της νομοθετικής συζήτησης, είναι πρόωρο να εξαχθεί από την ισπανική και περιφερειακή κυβέρνηση το ανωτέρω συμπέρασμα, τη στιγμή που το Ευρωπαϊκό Κοινοβούλιο ζήτησε με πρόσφατο ψήφισμά του ελαστικότερα κριτήρια για τον καθορισμό των επιλέξιμων περιφερειών για τον στόχο 1 των Διαρθρωτικών Ταμείων;

Πιστεύει η Επιτροπή ότι το κριτήριο της ίσης αγοραστικής δύναμης που χρησιμοποιεί το Eurostat είναι αυτό που αντικατοπτρίζει καλύτερα τους πραγματικούς δείκτες πλούτου μιάς περιοχής ή πιστεύει αντιθέτως ότι θα έπρεπε να θεσπισθούν αντικειμενικότερα κριτήρια, όπως λ.χ. ο μέσος όρος του περιφερειακού κατά κεφαλήν ΑΕΠ του απασχολούμενου πληθυσμού;

Δεν αντιλαμβάνεται η Επιτροπή ότι, εάν εχρησιμοποιείτο το δεύτερο αυτό κριτήριο, οι έρευνες του Eurostat θα κατέληγαν σε διαφορετικά αποτελέσματα τα οποία θα αντικατόπτριζαν πειστικότερα τον πραγματικό πλούτο της καθεμιάς από τις ευρωπαϊκές περιφέρειες;

Τέλος, και ανεξάρτητα από την υπαγωγή της Κανταβρικής στον ένα ή τον άλλο στόχο των Διαρθρωτικών Ταμείων, με ποιόν τρόπο σκοπεύει να εξασφαλίσει η Επιτροπή ότι η εν λόγω Κοινότητα θα εξακολουθήσει να λαμβάνει επαρκή διαρθρωτική ενίσχυση, ώστε να μπορέσει να αντιμετωπίσει τις αδυναμίες της μέσω ενός αποτελεσματικού και συμπεφωνημένου από τις κυριότερες πολιτικές και κοινωνικές δυνάμεις Σχεδίου Περιφερειακής Ανάπτυξης;

Απάντηση της κ. Wulf-Mathies εξ ονόματος της Επιτροπής

(6 Ιανουαρίου 1999)

Για την περίοδο 2000-2006, η Επιτροπή πρότεινε, για να καθοριστεί η επιλεξιμότητα των περιφερειών του στόχου 1, την αυστηρή εφαρμογή του κριτηρίου του κατά κεφαλή ακαθάριστου εγχώριου προϊόντος (ΑΕΠ) και του ανώτατου ορίου του 75 % του μέσου κοινοτικού όρου. Το κατά κεφαλή ΑΕΠ θα υπολογιστεί σε μονάδες αγοραστικής δύναμης, σε επίπεδο NUTS II. Ο κατάλογος των επιλέξιμων περιφερειών του στόχου 1 θα καταρτιστεί από την Επιτροπή, βάσει των διαθέσιμων δεδομένων των τριών τελευταίων ετών, μόλις εγκριθεί ο κανονισμός για τις γενικές διατάξεις των διαρθρωτικών ταμείων(1). Η πρόταση αυτή αποτελεί προς το παρόν αντικείμενο εξέτασης από το Συμβούλιο και το Κοινοβούλιο.

Βάσει των δεδομένων σχετικά με τα έτη 1994, 1995 και 1996, η περιφέρεια της Cantabria έχει κατά κεφαλή ΑΕΠ ίσο με το 76,66 % του μέσου κοινοτικού όρου. Σύμφωνα με την πρόταση της Επιτροπής, η Cantabria δεν θα έπρεπε επομένως να είναι επιλέξιμη στο στόχο 1, από την 1η Ιανουαρίου 2000. Η περιφέρεια αυτή θα έπρεπε ωστόσο να λάβει, εκ μέρους των διαρθρωτικών ταμείων, μεταβατική αποκλιμακούμενη ενίσχυση διάρκειας 6 ετών, ή 7 ετών.

Το κριτήριο του κατά κεφαλήΑΕΠ εκφρασμένο σε μονάδες αγοραστικής δύναμης και υπολογιζόμενο σε επίπεδο NUTS II χρησιμοποιείται από το 1988 για να καθοριστεί η επιλεξιμότητα των περιφερειών του στόχου 1. Η Επιτροπή θεωρεί ότι το κριτήριο αυτό είναι κατάλληλα προσαρμοσμένο στο επίπεδο οικονομικής ανάπτυξης των περιφερειών.

(1) ΕΕ C 176 της 9.6.1998.